《吴仲庶殿院寄示与吕冲之马仲涂唱和诗六篇邀》
宋代·梅尧臣

我实山野人，不识经济宜。
闻歌汴渠劳，谩缀汴渠诗。
汴水源本清，随分黄河枝。
浊流方已盛，清派不可推。
天王居大梁，龙举云必随。
设无通舟航，百货当陆驰。
人间牛骡驴，定应无完皮。
苟欲东南苏，要省聚歛为。
兵卫讵能削，乃须雄京师。
今来虽太平，尽罢未是时。
愿循祖宗规，忽益群息之。
譬竭两川赋，岂由此水施。
纵有三峡下，率皆麤冗资。
慎莫尤汴渠，非渠取膏脂。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。